《游西湖分韵得栖字》
宋代·李壁

深居独痴坐，愁听鹎鴂啼。
起寻尘外游，绿阴已连畦。
撑舟泛湖去，万顷青玻瓈。
天风振云杪，飞步凌丹梯。
同游金玉人，旷荡追阮嵇。
更摛江鲍思，杰句竞吐霓。
刘侯冥鸿侣，松菊思故栖。
岂为稻粱谋，如彼凫与鷖。
维之永今夕，胜游共攀跻。
行将著清班，奇字从君稽。

作者简介：李壁，《宋史》写作李璧，字季章，号石林，又号雁湖居士，谥文懿。眉之丹棱（今四川省眉山市丹棱县）人，南宋历史学家李焘之子，生于公元1157年（一说1159年），殁于1222年，享年65岁。